IZVJEŠĆE

O VOĐENIM PREGOVORIMA ZA SKLAPANJE UGOVORA IZMEĐU REPUBLIKE HRVATSKE I REPUBLIKE ALBANIJE O SOCIJALNOJ SIGURNOSTI

OPIS STANJA

U odnosima Republike Hrvatske i Republike Albanije do sada nije uspostavljen niti jedan vid suradnje u području socijalne sigurnosti. Zbog nepostojanja međunarodnog ugovora o koordinaciji sustava socijalne sigurnosti, hrvatski radnici koji rade na državnom području Republike Albanije i albanski radnici koji rade na državnom području Republike Hrvatske ne mogu ostvariti prava iz socijalne sigurnosti.

S tim u vezi, u svibnju 2019. održan je sastanak sa zamjenicom veleposlanika Republike Albanije u Republici Hrvatskoj na kojem je s albanske strane iskazan interes za sklapanje predmetnog ugovora te je dogovoreno kako će albanska strana o tome proslijediti službenu notu. U rujnu 2021. putem Veleposlanstva Republike Albanije u Republici Hrvatskoj upućena je hrvatskoj strani diplomatska nota kojom je iskazan interes albanske strane za zaključenje dvostranog međunarodnog ugovora o socijalnoj sigurnosti u kojoj se tražio povratni odgovor. Proveden je postupak ispitivanja interesa hrvatske strane radi dobivanja novih ažuriranih podataka o broju državljana Republike Albanije s dozvolom boravka, odnosno dozvolom za rad u Republici Hrvatskoj te o broju državljana Republike Hrvatske koji su zaposleni ili borave u Republici Albaniji.

Slijedom utvrđivanja postojanja interesa za sklapanje predmetnog Ugovora, Vlada Republike Hrvatske donijela je Odluku o pokretanju postupka za sklapanje Ugovora između Republike Hrvatske i Republike Albanije o socijalnoj sigurnosti (KLASA: 022-03/22-11/49, URBROJ: 50301-05/14-22-2 od 8. rujna 2022.) i formirano je izaslanstvo Republike Hrvatske za pregovore. Hrvatska strana je pripremila tekst Ugovora na hrvatskom i engleskom jeziku koji predstavlja osnovu za vođenje pregovora.

TIJEK PREGOVORA

Slijedom navedenoga, u Tirani, Albaniji je dana 21. i 22. rujna 2022. održan prvi krug pregovora između izaslanstava Republike Hrvatske i Republike Albanije temeljem Nacrta ugovora koji je kao pregovaračka osnova usvojen Odlukom Vlade Republike Hrvatske od 8. rujna 2022. Tijekom prvog dana pregovora predstavljeni su sustavi socijalne sigurnosti dviju zemalja te je detaljno razmotren i raspravljen Nacrt ugovora koji je predložila hrvatska strana, a koji je obuhvaćao zdravstveno osiguranje i zdravstvenu skrb, davanja za majčinstvo, davanja u slučaju ozljeda na radu i profesionalnih bolesti, mirovinsko osiguranje i davanja u slučaju nezaposlenosti kao i doplatak za djecu. Usuglašene su odredbe koje se odnose na opće pojmove, mirovinsko osiguranje, davanja u slučaju nezaposlenosti i administrativne i razne odredbe.

Za idući krug pregovora ostavljen je dio koji se odnosi na davanja u nadležnosti albanskog Ministarstva zdravstva i socijalne zaštite i Fonda obveznog zdravstvenog osiguranja, budući da su potrebne dodatne interne konzultacije albanske strane za taj dio. Tijekom drugog dana izaslanstva su završila raspravu usuglasivši pojedine dijelove teksta Nacrta ugovora. Izaslanstva su se složile da će u drugom krugu pregovora nastaviti razgovarati o sljedećim dijelovima ugovora koji su ostali otvorenima:

- Dijelu III Nacrta ugovora koji se odnosi na naknade za bolovanje i rodiljne naknade; te

- načinu ponovne ocjene invalidnosti za osobe koje ostvaruju invalidsku mirovinu, a koji bi trebao biti pokriven i u tekstu glavnog ugovora kao i u Administrativnom sporazumu.

Također je dogovoreno izuzimanje doplatka za djecu iz materijalnog djelokruga Nacrta ugovora, preformulacija članka koji se odnosi na jednakosti tretmana i preformulacija članka koji se odnosi na izvoz davanja za što će albanska strana elektroničkim putem dostaviti svoje prijedloge članovima izaslanstva Republike Hrvatske. Preformuliran je i članak koji se odnosi na diplomatsko-konzularno osoblje za što se izaslanstvo Republike Hrvatske trebalo dodatno konzultirati s Ministarstvom vanjskih i europskih poslova. Kod članka koji se odnosi na isplatu davanja izaslanstvo Republike Hrvatske se također trebalo dodatno konzultirati s Ministarstvom financija.

U Zagrebu je dana 5. i 6. prosinca 2022. održan drugi krug pregovora. Prvi dan pregovora su raspravljene sve stavke koje su ostavljene otvorene tijekom prvog kruga pregovora, a drugi dan pregovora raspravljene su odredbe Administrativnog sporazuma o provedbi Ugovora o socijalnoj sigurnosti temeljem nacrta kojeg je prethodno dostavila hrvatska strana. Obje strane su se usuglasile oko svih odredaba te je također dogovoren konačan tekst Administrativnog sporazuma.

Elektroničkim putem u prosincu 2022. i siječnju 2023. dogovorene su manje jezične i pravopisne ispravke te je usuglašen tekst Nacrta ugovora u cijelosti, čime su pregovori uspješno okončani.

Usuglašeni tekstovi Ugovora na engleskom jeziku i hrvatskom jeziku prilažu se uz ovo Izvješće.